Tsɔsemi Jeɔ Mawu Suɔmi Kpo | Kase\nMɛni He Je Nɛ Baptisimi He Hia?\nFɔli, Anɛ Nyɛ Ngɛ Nyɛ Bimɛ Ye Buae Konɛ A Baptisi Mɛ Lo?\nSANE BIMIHI NƐ JE NÍ KANELI A NGƆ Sane Bimihi Nɛ Je Ní Kaneli A Ngɔ\nNibwɔ Peemi He Hia, Nɛ E Haa Nɔ Bua Jɔmi!\nNƆ HE SANE Yehowa Kua We Mi Gblegbleegble!\nTsɔsemi Jeɔ Mawu Suɔmi Kpo\n‘Nyɛɛ Bu Tsɔsemi Tue Konɛ Nyɛɛ Le Ní’\nHwɔɔmi Mɔ—Nɔ́ Nɛ A Maa Kase | March 2018\nKANE NGƐ Afrikaans Albanian Alur Amerika Mumuihi A Gbi Amharic Amis Angola Mumuihi A Gbi Arabic Argentina Mumuihi A Gbi Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Mumuihi A Gbi Boulou Brazil Mumuihi A Gbi Britian Mumuihi A Gbi Bulgarian Cakchiquel Catalan Cebuano Chichewa Chile Mumuihi A Gbi China Mumuihi A Gbi Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Mumuihi A Gbi Costa Rica Mumuihi A Gbi Croatian Cuba Mumuihi A Gbi Czech Czech Mumuihi A Gbi Damara Dangme Danish Digor Douala Dutch Ecuador Mumuihi A Gbi Edo Efik English Esan Estonian Ewe Fijian Filipi Mumuihi A Gbi Finland Mumuihi A Gbi Finnish Fon French French Mumuihi A Gbi Ga Garifuna Georgian German Germany Mumuihi A Gbi Greek Greek Mumuihi A Gbi Guarani Guatemala Mumuihi A Gbi Gujarati Gun Haitian Creole Hausa Hebrew Hiligaynon Hindi Hiri Motu Honduras Mumuihi A Gbi Hungarian Hungary Mumuihi A Gbi Ibanag Icelandic Igbo Iloko India Mumuihi A Gbi Indonesia Mumuihi A Gbi Indonesian Isoko Italian Italy Mumuihi A Gbi Japan Mumuihi A Gbi Japanese Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumuihi A Gbi Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Mumuihi A Gbi Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumuihi A Gbi Mingrelian Mixe Mixtec (Guerrero) Mongolian Moore Motu Mozambique Mumuihi A Gbi Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Mumuihi A Gbi Nigeria Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumuihi A Gbi Persian Pidgin (Cameroon) Poland Mumuihi A Gbi Polish Ponapean Portugal Mumuihi A Gbi Portuguese Portuguese (Portugal) Punjabi Quebec Mumuihi A Gbi Quechua (Ancash) Quechua (Bolivia) Romania Mumuihi A Gbi Romanian Russia Mumuihi A Gbi Russian Salvador Mumuihi A Gbi Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumuihi A Gbi Slovenian Solomon Islands Pidgin South Africa Mumuihi A Gbi Spain Mumuihi A Gbi Spania Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Mumuihi A Gbi Vietnamese Waray-Waray Wolaita Xhosa Yoruba Zambia Mumuihi A Gbi Zande Zapotec (Isthmus) Zimbabwe Mumuihi A Gbi Zulu\n“Ni nɛmɛ nɛ Yehowa suɔ mɛ ɔ, mɛ lɛ e tsɔseɔ.”​—HEB. 12:6.\nLAHI: 123, 86\nMɛni nɛ Shebna níhi a si kpami ɔ tsɔɔ wɔ ngɛ tsɔsemi nɛ Mawu kɛ haa wɔ ɔ he?\nKe wa ngɛ nihi tsɔsee ɔ, mɛni blɔ nɔ wa ma nyɛ maa gu kɛ kase Yehowa kɛ e Bi ɔ?\nKɛ tsɔsemi yeɔ bua wɔ ha kɛɛ?\n1. Mɛni Baiblo ɔ deɔ ngɛ tsɔsemi he?\nKE O nu munyu nɛ ji “tsɔsemi” ɔ, mɛni lɛ baa o juɛmi mi? Eko ɔ, nɔ́ nɛ maa ba o juɛmi mi kekle ji tue gblami. Se pi tue gblami pɛ ji tsɔsemi. Baiblo ɔ tsɔɔ kaa tsɔsemi hi, nɛ se nami ngɛ he kaa bɔ nɛ se nami ngɛ nile, juɛmi, suɔmi kɛ wami he ɔ. (Abɛ 1:2-7; 4:11-13) Se nami ngɛ he, ejakaa ke Mawu tsɔse wɔ ɔ, e tsɔɔ kaa e suɔ wɔ, nɛ e suɔ nɛ wa ná neneene wami. (Heb. 12:6) Eko ɔ, Yehowa maa gbla wa tue ke e ngɛ wɔ tsɔsee, se e kɛ yi mi wami pee we jã. Ngɛ anɔkuale mi ɔ, nɔ́ nɛ “tsɔsemi” tsɔɔ titli ji, ní nɛ a tsɔɔ nɔ ko kaa bɔ nɛ fɔli tsɔɔ a bimɛ ní ɔ.\n2, 3. Ngɛ mɛni blɔ nɔ nɛ ní tsɔɔmi kɛ tue gblami hu piɛɛ tsɔsemi he? (Moo hyɛ foni nɛ ngɛ ní kasemi ɔ sisije ɔ.)\n2 Mo susu nɔ hyɛmi nɔ́ nɛ ɔ he nɛ o hyɛ: Jokuɛ nyumuyo ko nɛ a tsɛɛ lɛ ke Johnny ɔ ngɛ bɔɔlu fiae ngɛ tsu mi. E yayo de lɛ ke: “Johnny, tse o le kaa e sɛ nɛ o fia bɔɔlu ngɛ tsu ɔ mi! O ma nyɛ ma puɛ nɔ́ ko.” Se Johnny bui e yayo tue. E ya nɔ nɛ e fia bɔɔlu ɔ hluu kɛ ya si e ywia buɛ ko nɛ a kɛ mɔmɔhi wo mi ɔ. Kɛ e yayo ma plɛ kɛ tsɔse lɛ ha kɛɛ? Eko ɔ, ní tsɔɔmi kɛ tue gblami maa piɛɛ tsɔsemi nɛ e kɛ ma ha lɛ ɔ he. Ke e ngɛ e bi ɔ ní tsɔɔe ɔ, eko ɔ, e ma de e bi ɔ nɔ́ he je nɛ nɔ́ nɛ e pee ɔ dɛ ɔ. E maa suɔ nɛ e bi ɔ nɛ e le nɔ́ he je nɛ e sa kaa e bu e fɔli. E maa tsɔɔ lɛ kaa mlaahi nɛ e fɔli ɔmɛ wo ɔ he hia, nɛ sisi numi ngɛ he. Bɔ nɛ pee nɛ Johnny nɛ e kase nɔ́ ko ngɛ tsɔsemi nɛ ɔ mi ɔ, eko ɔ, e yayo maa suɔ nɛ e gbla e tue bɔɔ. Kaa nɔ hyɛmi nɔ́ ɔ, eko ɔ, e maa ngɔ bɔɔlu ɔ ngɛ Johnny dɛ be bɔɔ. Lɔ ɔ ma ha nɛ Johnny maa le kaa haomi jeɔ tue gbomi mi kɛ baa.\n3 Akɛnɛ wa ngɛ Kristofohi asafo ɔ mi he je ɔ, wa ji Mawu weku mi bimɛ. (1 Tim. 3:15) Wa kplɛɛ nɔ kaa Yehowa ngɛ he blɔ nɛ e woɔ wɔ mlaahi, nɛ e ngɛ he blɔ hu nɛ e tsɔseɔ wɔ ke wa tɔ̃. Jehanɛ hu ɔ, ke wa pee nɔ́ ko, nɛ haomi ko je mi kɛ ba a, tsɔsemi nɛ Yehowa kɛ haa wɔ ɔ kaiɔ wɔ kaa e he hia nɛ waa bu wa hiɔwe Tsɛ ɔ tue. (Gal. 6:7) Mawu susuɔ wa he wawɛɛ, nɛ e sume nɛ waa na nɔ́.​—1 Pet. 5:6, 7.\n4. (a) Mɛni tsɔsemi nɛ Yehowa jɔɔ nɔ? (b) Mɛni wa ma susu he ngɛ munyu nɛ ɔ mi?\n4 Ke wa da Ngmami ɔ nɔ kɛ tsɔse wa bimɛ aloo wa Baiblo kaseli ɔ, lɔ ɔ maa ye bua mɛ konɛ a ba pee Kristo se nyɛɛli hwɔɔ se. Mawu Munyu ɔ nɛ wa daa nɔ kɛ tsɔseɔ nihi ɔ yeɔ bua wɔ nɛ wa nyɛɔ ‘tsɔseɔ nihi ngɛ dami mi.’ Enɛ ɔ maa ye bua wa bimɛ kɛ wa Baiblo kaseli konɛ a nu Yesu tsɔɔmi ɔmɛ a sisi, nɛ a ye ‘níhi tsuo nɛ e fã wɔ ɔmɛ a nɔ.’ (2 Tim. 3:16; Mat. 28:19, 20) Yehowa jɔɔ tsɔsemi nɛ ɔ nɔ, nɛ lɔ ɔ yeɔ bua nihi nɛ a tsɔse mɛ ɔ, nɛ mɛ hu a yeɔ nihi nɛ a ba peeɔ Kristo kaseli. (Kane Tito 2:11-14.) Amlɔ nɛ ɔ, nyɛ ha nɛ wa susu sane bimi etɛ komɛ nɛ a he hia wawɛɛ ɔ a he: (1) Mɛni blɔ nɔ nɛ tsɔsemi nɛ Mawu haa wɔ ɔ tsɔɔ kaa e suɔ wɔ? (2) Mɛni wa ma nyɛ maa kase ngɛ nihi nɛ Mawu tsɔse mɛ blema a he? (3) Ke wa ngɛ nihi tsɔsee ɔ, mɛni blɔ nɔ wa ma nyɛ maa gu kɛ kase Yehowa kɛ e Bi ɔ?\nMAWU TSƆSEƆ NƆ NGƐ SUƆMI MI\n5. Ngɛ mɛni blɔ nɔ nɛ tsɔsemi nɛ Yehowa kɛ haa wɔ ɔ tsɔɔ kaa e suɔ wɔ?\n5 Yehowa jeɔ suɔmi mi nɛ e tsɔseɔ wɔ, e tsɔɔ wɔ ní, nɛ ke wa pee nɔ́ ko nɛ dɛ ɔ, e dlaa wɔ. Enɛ ɔ yeɔ bua wɔ nɛ wa hiɔ e suɔmi ɔ mi, nɛ wa nyɛɛɔ wami blɔ ɔ nɔ. (1 Yoh. 4:16) Yehowa sume nɛ wa susu kaa wa he be se nami, lɔ ɔ he ɔ, e gbi wɔ zo, nɛ e jɛ we wɔ hulɔ. (Abɛ 12:18) Mohu ɔ, Yehowa ngɛ bumi kɛ ha wɔ, e hyɛɛ su kpakpahi nɛ wa ngɛ ɔ, nɛ e ngmɛɛ wɔ blɔ konɛ waa kɛ he blɔ nɛ wa ngɛ nɛ waa kɛ hlaa nɔ́ nɛ wa suɔ ɔ nɛ tsu ní. Ke Yehowa gu Baiblo ɔ, kɛ Baiblo kasemi womihi, aloo o fɔli kɛ asafo mi nikɔtɔmahi a nɔ kɛ tsɔse mo ɔ, anɛ o naa tsɔsemi ɔ kaa e ji suɔmi nɛ Yehowa je kpo kɛ tsɔɔ mo lo? Ke wa li kaa wa “hia nane yaya ko” nɛ asafo mi nikɔtɔma amɛ je suɔmi mi nɛ a tsɛ wa tue se ɔ, lɔ ɔ tsɔɔ kaa Yehowa suɔ wɔ.​—Gal. 6:1.\n6. Ke tsɔsemi nɛ a kɛ ma ha nɔ ko ɔ ma bi nɛ a ngɔ he blɔhi nɛ e ngɛ ɔ ngɛ e dɛ po ɔ, ngɛ mɛni blɔ nɔ nɛ lɔ ɔ jeɔ Mawu suɔmi ɔ kpo?\n6 Tsa pi be fɛɛ be nɛ tsɔsemi biɔ nɛ a wo nɔ ko ga aloo a kɛ lɛ nɛ tu munyu. Ke nɔ ko pee yayami nɛ hɛdɔ ngɛ he ɔ, eko ɔ, e he maa hia nɛ a ngɔ he blɔ komɛ nɛ e ngɛ ngɛ asafo ɔ mi ɔ ngɛ e dɛ. Ke e ba lɛ jã a, e sa nɛ waa kplɛɛ nɔ, ejakaa lɔ ɔ tsɔɔ suɔmi nɛ Mawu ngɛ kɛ ha wɔ. Kaa nɔ hyɛmi nɔ́ ɔ, ke a ngɔ he blɔ ngɛ nɔ ko dɛ ɔ, lɔ ɔ ma nyɛ maa hɛli lɛ si konɛ o na se nami nɛ ngɛ Baiblo ɔ nɛ e maa kase, e yi mi tɛ nɛ e ma pue ngɛ he, kɛ sɔlemi nɛ e maa sɔle ɔ he. Enɛ ɔ ma nyɛ maa ye bua lɛ konɛ e nane nɛ e pi si ngɛ Mawu jami mi ekohu. (La 19:7) Ngɛ be nɛ sa mi ɔ, nɔ ɔ nine ma nyɛ maa su he blɔhi nɛ je e dɛ ɔ nɔ ekohu. Ngɛ anɔkuale mi ɔ, ke a fiee nɔ ko ngɛ asafo ɔ mi po ɔ, lɔ ɔ jeɔ Yehowa suɔmi ɔ kpo, ejakaa ni kpahi kase we e su yaya a, nɛ lɔ ɔ poɔ asafo ɔ he piɛ. (1 Kor. 5:6, 7, 11) Akɛnɛ Mawu kɛ tsɔsemi nɛ sa haa nɔ he je ɔ, ke a fiee nɔ ko kɛ je asafo ɔ mi ɔ, lɔ ɔ maa ye bua lɛ konɛ e na hɛdɔ nɛ ngɛ yayami nɛ e pee ɔ he nɛ e tsake e tsui.​—Níts. 3:19.\nE NÁ TSƆSEMI NƐ YEHOWA TSƆSE LƐ Ɔ HE SE\n7. Mɛnɔ ji Shebna, nɛ mɛni su yaya nɛ e ná?\n7 Nyɛ ha nɛ wa susu ni enyɔ komɛ nɛ Yehowa tsɔse mɛ ɔ a he konɛ waa na se nami nɛ ngɛ tsɔsemi he. Nɔ kake ji Shebna nɛ e hi si ngɛ Matsɛ Hezekia be ɔ mi, kɛ nyɛminyumu ko nɛ a tsɛɛ lɛ ke Graham. Shebna ji nɔkɔtɔma nɛ e “hyɛɛ matsɛ we ɔ nɔ.” Enɛ ɔ ji he blɔ ngua nɛ Shebna ná. (Yes. 22:15) Se aywilɛho sane ji kaa Shebna wo e he nɔ, nɛ e hla hɛ mi nyami kɛ ha e he. E kpɛ́ yɔkɔ ko nɛ e he jua wa kɛ ha e he, nɛ e hiɔ ‘ta zugba lɛ kpakpahi’ a mi!​—Yes. 22:16-18.\nKe wa ba wa he si, nɛ wa tsake wa su ɔ, Mawu maa jɔɔ wɔ (Hyɛ kuku 8-10)\n8. Kɛ Yehowa plɛ kɛ tsɔse Shebna ha kɛɛ, nɛ mɛni je mi kɛ ba?\n8 Akɛnɛ Shebna hla hɛ mi nyami kɛ ha e he he je ɔ, Mawu ‘kpɔ̃ e blɔ nya a ngɛ e dɛ’ kɛ ha Eliakim. (Yes. 22:19-21) Yehowa kpɔ̃ he blɔ nɛ ɔ ngɛ Shebna dɛ benɛ Asiria matsɛ Senakerib ma Yerusalɛm tuami ɔ. Pee se ɔ, Senakerib tsɔ ma nikɔtɔmahi kɛ ta buli babauu kɛ ya Yerusalɛm, konɛ a ya jɔ̃ Yuda bi ɔmɛ a kɔni mi nɛ a wo Matsɛ Hezekia he gbeye konɛ e ha yi. (2 Ma. 18:17-25) Hezekia tsɔ Eliakim konɛ e kɛ nyumuhi nɛ Senakerib tsɔ mɛ ɔ nɛ ya tu munyu. Se pi lɛ pɛ nɛ e ya. Nihi enyɔ piɛɛ e he, nɛ a kpɛti nɔ kake ji Shebna nɛ jamɛ a be ɔ mi ɔ e ji matsɛ ɔ womi ngmalɔ ɔ. Enɛ ɔ ha nɛ wa na kaa eko ɔ, Shebna ba e he si, e mi mi fu we, nɛ e kplɛɛ ní tsumihi nɛ ba si nɛ a kɛ wo e dɛ ɔ nɔ. Mɛni wa ma nyɛ maa kase ngɛ Shebna sane ɔ mi? Nyɛ ha nɛ wa susu níhi etɛ nɛ wa ma nyɛ maa kase ngɛ sane nɛ ɔ mi ɔ a he nɛ waa hyɛ.\n9-11. (a) Mɛni wa ma nyɛ maa kase ngɛ Shebna sane ɔ mi? (b) Mɛni o ma nyɛ maa kase ngɛ bɔ nɛ Yehowa tsɔse Shebna ha a mi?\n9 Kekleekle ɔ, he blɔ nɛ Shebna ngɛ ɔ je e dɛ. E níhi a si kpami ɔ maa nɔ mi kaa “nɔ nɛ woɔ e he nɔ ɔ, e hɛ mi kpataa; nɔ nɛ tsɔɔ e he ɔ, e blɔ nya jeɔ e dɛ.” (Abɛ 16:18) Ke o ngɛ he blɔ klɛdɛɛ ko ngɛ asafo ɔ mi ɔ, anɛ o maa ya nɔ nɛ o ba o he si lo? Anɛ o maa ngɔ yi jemi kɛ ha Yehowa ngɛ ní kpakpahi nɛ o ngɛ aloo níhi nɛ o nyɛɔ tsuɔ ɔ he lo? (1 Kor. 4:7) Bɔfo Paulo de ke: “I ngɛ nɔ fɛɛ nɔ nɛ e ngɛ nyɛ kpɛti ngɛ lejɛ ɔ dee kaa e ko bu e he pe bɔ nɛ e sa kaa e bu e he, mohu ɔ, e susu níhi a he konɛ e ná juɛmi nɛ mi tsɔ.”​—Rom. 12:3.\n10 Nɔ́ nɛ ji enyɔ ɔ, tsɔsemi nɛ mi wa nɛ Yehowa kɛ ha Shebna a tsɔɔ kaa Yehowa le kaa Shebna ma nyɛ ma tsake. (Abɛ 3:11, 12) Mwɔnɛ ɔ, nihi nɛ he blɔ ko je a dɛ ngɛ asafo ɔ mi ɔ ma nyɛ maa kase ní kɛ je Shebna sane ɔ mi! E he hia nɛ a ya nɔ nɛ a sɔmɔ Yehowa ngɛ si fɔfɔɛ ehe nɛ a ya je mi ɔ mi, nɛ a na kaa suɔmi nɛ Yehowa ngɛ kɛ ha mɛ ɔ he je nɛ e tsɔse mɛ ɔ nɛ, mohu pe nɛ a ma ná abofu. E sa nɛ wa kai kaa ke wa ba wa he si ha wa Tsɛ ɔ, e maa na kaa wa ma nyɛ ma tsake. (Kane 1 Petro 5:6, 7.) Suɔmi mi nɛ Yehowa jeɔ kɛ tsɔseɔ wɔ ɔ ji blɔ kake nɛ e guɔ nɔ kɛ dlaa wɔ. Enɛ ɔ he ɔ, nyɛ ha nɛ waa pee wa he zu nɛ he jɔ ngɛ e dɛ mi, konɛ e nyɛ nɛ e puɛ wɔ.\n11 Nɔ́ nɛ ji etɛ ɔ, nihi nɛ a ha mɛ he blɔ kaa a tsɔse nihi ɔ ma nyɛ maa kase ní kɛ je bɔ nɛ Yehowa tsɔse Shebna ha a mi. Ngɛ mɛni blɔ nɔ? Tsɔsemi nɛ Yehowa kɛ haa nɔ ko ɔ tsɔɔ kaa e hie yayami. E tsɔɔ hu kaa e susuɔ yayami peelɔ ɔ he. Ke o ji fɔlɔ aloo asafo mi nɔkɔtɔma nɛ o tsɔseɔ nihi ɔ, anɛ o suɔ nɛ o kase Yehowa lo? E sa nɛ o hie yayami nɛ jamɛ a be ɔ mi nɔuu hu ɔ, o suɔ o bi ɔ, aloo nɔ nɛ o ngɛ lɛ tsɔsee ɔ.​—Jud 22, 23.\n12-14. (a) Kɛ ni komɛ peeɔ a ní ngɛ tsɔsemi he ha kɛɛ? (b) Ngɛ mɛni blɔ nɔ nɛ Mawu Munyu ɔ ye bua nyɛminyumu ko, nɛ mɛni je mi kɛ ba?\n12 Aywilɛho sane ji kaa, ni komɛ ngɛ nɛ ke a tsɔse mɛ ɔ, e dɔɔ mɛ wawɛɛ nɛ a kpaa Mawu sɔmɔmi. (Heb. 3:12, 13) Se anɛ lɔ ɔ tsɔɔ kaa nɔ́ ko be hie peemi kɛ ye bua mɛ lo? Dɛbi! Kaa nɔ hyɛmi nɔ́ ɔ, mo susu nyɛminyumu ko nɛ a tsɛɛ lɛ ke Graham ɔ he nɛ o hyɛ. A fiee lɛ kɛ je asafo ɔ mi, nɛ pee se ɔ, a ngɔ lɛ ekohu. Se e kɛ we nɛ e kpa fiɛɛmi kɛ asafo mi kpehi yami. Jeha komɛ a se ɔ, e de asafo mi nɔkɔtɔma ko nɛ e kɛ lɛ pee huɛ ɔ kaa e kɛ lɛ nɛ kase Baiblo ɔ.\n13 Asafo mi nɔkɔtɔma a de ke: “Graham woɔ e he nɔ. E tuɔ nikɔtɔmahi nɛ a ye e sane ɔ a he munyu yaya. Lɔ ɔ he ɔ, benɛ wa je ní kasemi ɔ sisi bɔɔ pɛ nɛ wa susu ngmamihi nɛ tuɔ he nɔ womi kɛ nyagbahi nɛ jeɔ mi kɛ baa he. Mawu Munyu ɔ ba pee kaa ahuhuɛ kɛ ha Graham, nɛ e na su komɛ ngɛ e he nɛ hí kulaa! Tsakemi nɛ Graham pee ɔ sa kadimi wawɛɛ! Graham ba na kaa he nɔ womi kɛ nihi a tɔmi nɛ e hlaa a ba pee kaa ‘plai’ ngɛ e hɛ ngmɛ nɔ. Benɛ e yɔse kaa lɔ ɔ ji lɛ nitsɛ e nyagba a, e pee tsakemi mlamlaamla. E bɔni asafo mi kpehi yami, e kaseɔ Mawu Munyu ɔ saminya, nɛ e sɔleɔ daa ligbi. Jehanɛ hu ɔ, e tsuɔ e blɔ nya ní tsumi kaa weku yi ɔ he ní, nɛ enɛ ɔ haa nɛ e yo ɔ kɛ e bimɛ ɔmɛ a bua jɔɔ.”​—Luka 6:41, 42; Yak. 1:23-25.\n14 Asafo mi nɔkɔtɔma a de ke: “Ligbi ko ɔ, Graham de mi nɔ́ ko nɛ ha nɛ ye bua jɔ wawɛɛ. E de mi ke, ‘I kase anɔkuale ɔ jeha babauu ji nɛ ɔ, nɛ i sɔmɔ kaa blɔ gbalɔ hyɛ. Se ngɛ anɔkuale mi ɔ, kpaako ma nyɛ ma de ke i suɔ Yehowa.’ E kɛ we nɛ a ha lɛ he blɔ kaa e hyɛ munyu tumi klama a nɔ. Graham bua jɔ ní tsumi nɛ ɔ he wawɛɛ. E nɔ hyɛmi nɔ́ ɔ ha nɛ i kase kaa ke nɔ ko ba e he si, nɛ e kplɛɛ tsɔsemi nɛ Yehowa kɛ ha lɛ ɔ nɔ ɔ, jɔɔmihi fuu jeɔ mi kɛ baa!”\nMOO KASE MAWU KƐ KRISTO KE O NGƐ NƆ KO TSƆSEE\n15. Ke wa ngɛ hlae nɛ tsɔsemi nɛ wa tsɔseɔ nihi ɔ nɛ nu tso ɔ, mɛni e sa kaa waa pee?\n15 E sa nɛ wɔ nitsɛmɛ waa kase ní saminya konɛ waa pee tsɔɔli kpakpahi. (1 Tim. 4:15, 16) Jã kɛ̃ nɛ e sa kaa nihi nɛ Yehowa ha mɛ he blɔ kaa a tsɔse nihi ɔ hu nɛ a ngɔ Yehowa blɔ tsɔɔmi kɛ tsu ní be fɛɛ be. Ke a pee jã a, lɔ ɔ ma ha nɛ nihi maa bu mɛ, nɛ ke a ngɛ nihi ga woe ɔ, e he be wae kaa a maa bu mɛ tue. Nyɛ ha nɛ wa susu Yesu nɔ hyɛmi nɔ́ ɔ he nɛ waa hyɛ.\n16. Mɛni wa ma nyɛ maa kase ngɛ bɔ nɛ Yesu plɛ kɛ tsɔse nihi, kɛ bɔ nɛ e tsɔɔ nihi ní ha a mi?\n16 Ke Yesu kɛ si himi nɛ nya wa kpe po ɔ, e yaa nɔ nɛ e buɔ e Tsɛ ɔ tue. (Mat. 26:39) E haa nɛ e tue buli ɔmɛ leɔ kaa e tsɔɔmi ɔmɛ kɛ nile nɛ e ngɛ ɔ je e Tsɛ ɔ ngɔ. (Yoh. 5:19, 30) Akɛnɛ Yesu baa e he si nɛ e buɔ e Tsɛ ɔ tue he je ɔ, tsui kpakpatsɛmɛ nyɛ nɛ a hɛ kɛ su e he, nɛ lɔ ɔ ha nɛ Yesu ba pee tsɔɔlɔ nɛ e mi mi jɔ nɛ e naa nɔ mɔbɔ. (Kane Luka 4:22.) Mi mi jɔmi munyuhi nɛ e tuɔ ɔ hu haa nɛ nihi nɛ a pee kaa go nɛ e mi dɔ aloo kane mi tako nɛ e ngɛ tsoe sulii ɔ bua jɔɔ. (Mat. 12:20) Be mi nɛ e sa kaa e mi mi nɛ fu po ɔ, e jeɔ mi mi jɔmi kɛ suɔmi kpo kɛ tsɔɔ nihi. Wa naa enɛ ɔ he nɔ hyɛmi nɔ́ benɛ e kaseli ɔmɛ fo mɛ pɛ a nɔ́ mi nɛ́ a sã nya ngɛ nɔ nɛ ji a kpɛti nɔ nɛ pe kulaa a he ɔ.​—Maak. 9:33-37; Luka 22:24-27.\n17. Mɛni su kpakpahi lɛ maa ye bua asafo mi nikɔtɔmahi konɛ a nyɛ nɛ a hyɛ asafo ɔ nɔ saminya?\n17 Ke asafo mi nikɔtɔmahi da Ngmami ɔ nɔ kɛ tsɔse nihi ɔ, lɔ ɔ tsɔɔ kaa a ngɛ Kristo kasee. Jã nɛ a maa pee ɔ maa tsɔɔ kaa a ngmɛ blɔ nɛ Mawu kɛ e Bi ɔ ngɛ mɛ blɔ tsɔɔe. Bɔfo Petro de ke: “Nyɛɛ hyɛ Mawu to kuu ɔ nɛ a kɛ wo nyɛ dɛ ɔ nɔ, nyɛ sɔmɔ kaa a nɔ hyɛli, pi ngɛ nɔ nyɛmi nya, se nyɛɛ je nyɛ tsui mi kɛ pee ngɛ Mawu hɛ mi; pi ngɛ se nami nɛ ngɛ zo he suɔmi he je, se mohu kɛ bua jɔmi; nyɛ ko pee nyɔmtsɛmɛ ngɛ ni nɛmɛ nɛ a ji Mawu we bi ɔmɛ a nɔ, mohu ɔ, nyɛɛ ngɔ nyɛ he kɛ pee nɔ hyɛmi níhi kɛ ha to kuu ɔ.” (1 Pet. 5:2-4) Wa ma nyɛ ma ná nɔ mi mami kaa ke asafo mi nikɔtɔmahi ba a he si kɛ ha Mawu, kɛ Kristo nɛ ji asafo ɔ yi ɔ, mɛ nitsɛmɛ a ma ná he se, nɛ asafo ɔ hu ma ná he se.​—Yes. 32:1, 2, 17, 18.\n18. (a) Mɛni ní tsumi Yehowa kɛ ha fɔli? (b) Mɛni blɔ nɔ Yehowa guɔ kɛ yeɔ bua fɔli konɛ a nyɛ nɛ a tsu ní tsumi nɛ e kɛ wo a dɛ ɔ?\n18 Sisi tomi mlaa nɛ ɔ nɔuu nɛ e sa nɛ wa kɛ tsu ní ngɛ weku ɔ mi. Baiblo ɔ de wekuyihi ke: “Nyɛ ko hi nyɛ bimɛ ɔmɛ a mi mi la woe, mohu ɔ, nyɛɛ ya nɔ nɛ nyɛɛ hi mɛ lɛe ngɛ Yehowa tsɔsemi kɛ e ga womi mi.” (Efe. 6:4) Hɛdɔ ngɛ munyu nɛ ɔ he wawɛɛ, ejakaa Abɛ 19:18 ɔ de ke: “Tsɔse o bi ngɛ be nɛ sa mi, nɛ́ o ko ba ha nɛ e hɛ mi nɛ kpata.” Ke fɔli tsɔse we a bimɛ ɔ, Yehowa kɛ mɛ ngɛ sane! (1 Sam. 3:12-14) Se kɛ̃ ɔ, ke fɔli kaneɔ Mawu Munyu ɔ, nɛ a jeɔ he si bami mi kɛ sɔleɔ ɔ, Yehowa kɛ e mumi klɔuklɔu ɔ maa ye bua mɛ konɛ a ná nile nɛ a kɛ ma tsɔse a bimɛ ɔmɛ.​—Kane Yakobo 1:5.\nKASE BƆ NƐ O KƐ NIHI MAA HI SI HA NGƐ TUE MI JƆMI MI KƐ YA NENEENE\n19, 20. (a) Ke wa ba wa he si nɛ Mawu tsɔse wɔ ɔ, mɛni jɔɔmihi wa ma ná? (b) Mɛni he wa ma susu ngɛ munyu nɛ nyɛɛ se ɔ mi?\n19 Ke wa kplɛɛ tsɔsemi nɛ Yehowa kɛ haa wɔ ɔ nɔ, nɛ wa kase bɔ nɛ Yehowa kɛ Yesu tsɔseɔ nɔ ha a, jɔɔmihi nɛ wa ma ná a maa hiɛ babauu, nɛ wa be nyɛe maa kane po! Tue mi jɔmi maa hi wa weku ɔmɛ kɛ asafo ɔmɛ hu a mi. Kɛkɛ ɔ, nɔ fɛɛ nɔ maa nu he kaa a suɔ lɛ, se nami ngɛ e he, nɛ e ngɛ slɔkee. Jɔɔmi nɛ ɔmɛ ji ní kpakpahi nɛ wa ma ná hwɔɔ se ɔ he via kɛkɛ. (La 72:7) Atsinyɛ jemi ko be he kaa tsɔsemi nɛ Yehowa kɛ ngɛ wɔ hae amlɔ nɛ ɔ ngɛ wɔ dlae konɛ waa hi si kɛ ya neneene ngɛ tue mi jɔmi kɛ kake peemi mi kaa weku ngɛ e suɔmi ɔ mi. (Kane Yesaya 11:9.) Ke wa naa tsɔsemi nɛ Yehowa kɛ haa wɔ ɔ ngɛ blɔ nɛ ɔ nɔ ɔ, lɔ ɔ maa ye bua wɔ konɛ waa na tsɔsemi kaa e ji blɔ kake nɛ hi nɛ Mawu guɔ nɔ kɛ tsɔɔ wɔ kaa e suɔ wɔ.\n20 Ngɛ munyu nɛ nyɛɛ se ɔ mi ɔ, wa ma susu tsɔsemi nɛ yaa nɔ ngɛ weku ɔ kɛ asafo ɔ mi ɔ he. Jehanɛ hu ɔ, wa ma susu bɔ nɛ wa ma tsɔse wɔ nitsɛmɛ wa he ha, kɛ nɔ́ ko nɛ yeɔ nɔ pe tsɔsemi ɔ he.\nHWƆƆMI MƆ—NƆ́ NƐ A MAA KASE March 2018